# Boris Galerkin

Boris Galerkin (Pòlatsk, 4 de març de 1871 - Sant Petersburg, 12 de juliol de 1945) va ser un enginyer i matemàtic rus.

## Vida i obra

Galerkin va néixer el 1871 a Pòlatsk, una ciutat que avui és Belarús però que quan hi va néixer era part de l'Imperi Rus. La seva família era molt humil i. als dotze anys, ja treballava d'escrivent; tot i així, va aconseguir acabar els estudis primaris al seu poble, amb dinou anys. Els anys següents va fer els seus estudis secundaris a Minsk i el 1893 va ingressar al Institut Pràctic de Tecnologia de Sant Petersburg, en el qual es va graduar com enginyer el 1899.
Els anys següents va treballar a la fàbrica ferroviària de Khàrkiv, el 1903 va ser enginyer de la línia ferroviària de la Xina Oriental i, a partir de 1904, va ser responsable tècnic de la fàbrica mecànica a Sant Petersburg. Sempre havia estat involucrat en activitats polítiques anti-tsaristes, cosa que va provocar la seva detenció i condemna a un any i mig de presó el 1906.
Va aprofitar el període d'empresonament per estudiar i ja no va tornar a l'activitat revolucionària. A partir de 1909, va treballar com a professor del departament de mecànica al Institut Politècnic de Sant Petersburg. També va donar classes al Institut d'Enginyers Ferroviaris i a la universitat de Leningrad.
Durant la Segona Guerra Mundial va dirigir la comissió per la construcció d'estructures defensives de Sant Petersburg i, després de ser evacuat a Moscou, va dirigir la comissió d'enginyeria militar de l'Acadèmia Soviètica de Ciències. Va morir poques setmanes després del final de la guerra.
Galerkin és recordat sobre tot pel seu mètode d'aproximació de les solucions d'equacions diferencials ordinàries i parcials, publicat el 1915. En aquest article, en el que estudiava les propietats elàstiques de les varetes i les plaques primes, va desenvolupar un mètode (conegut actualment com a mètode de Galerkin) amb el que s'obtenen resultats prou acurats amb el mínim esforç manual. Aquest mètode és la base de l'actual mètode d'elements finits (MEF).

## Referències

* ↑ Repin, 2017, p. 352.
* ↑ Шаплыгин, 2016, p. 214.
* ↑ Демидова, 2015, p. 3.
* ↑ Шаплыгин, 2016, p. 215.
* ↑ Шаплыгин, 2016, p. 216.
* ↑ Шаплыгин, 2016, p. 217.
* ↑ Треногин i Недосекина, 2013, p. 221.
* ↑ Repin, 2017, p. 1.

## Bibliografia

* Демидова, И. И. «Жизнь и деятельность академика Б. Г. Галёркина» (en rus). Seminari d'Història de les Matemàtiques. Sant Petersburg, 2015.
* Fletcher, C.A.J.. Computational Galerkin Methods (en anglès). Springer, 1984. ISBN 978-3-642-85951-9.
* Repin, Sergey «One Hundred Years of the Galerkin Method» (en anglès). Computational Methods in Applied Mathematics, Vol. 17, Num. 3, 2017, pàg. 351-357. DOI: 10.1515/cmam-2017-0013. ISSN: 1609-9389.
* Шаплыгин, Николай Павлович «Академик Борис Григорьевич галеркин (к 145-летию со дня рождения)» (en rus). Научно-технические ведомости СПбПУ, Vol. 2, Num. 243, 2016, pàg. 214-218. DOI: 10.5862/JEST.243.22. ISSN: 2542-1239.
* Треногин, Владилен Александрович; Недосекина, Ирина Сергеевна. Уравнения в частных производных (en rus). Физматлит, 2013. ISBN 978-5-9221-1448-6.

## Enllaços externs

* O'Connor, John J.; Robertson, Edmund F. «Boris Galerkin» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Grigorian, A.T. «Galerkin, Boris Grigorievich». Complete Dictionary of Scientific Biography, 2008. [Consulta: 13 agost 2019]. (anglès)
* «GALERKIN Boris Grigoryevich». Departament de Mecànica Estructural i Teoria de la Elasticitat. Universitat Politècnica Estatal de Sant Petersburg. Arxivat de l'original el 17 de maig 2006. [Consulta: 13 agost 2019]. (anglès)